Analitiese vaardighede hoog in aanvraag – leer hoe om hulle te verbeter - Solidariteit Wêreld LoopbaanSolidariteit Wêreld Loopbaan
Tuis › Artikels › Analitiese vaardighede hoog in aanvraag – leer hoe om hulle te verbeter
Volgens die Wêreld Ekonomiese Forum sal analitiese vaardighede teen 2025 die mees kritiese vaardighede vir werkers wees. Hierdie bevinding word deur verskeie ander betroubare deskundiges en organisasies beaam.
Trouens, niemand sal ontken dat dit in die toekoms een van die mees gesogte vaardighede sal wees nie, maar wat behels dit en hoe skerp mens hulle op? "Om te leer hoe om situasies te ontleed, is op alle aspekte van die lewe van toepassing. As dit by die werkplek kom, wil werkgewers weet dat jy op jou voete kan dink, komplekse probleme kan oplos en inligting kan versamel om rasionele besluite te neem en jou volgende stap te oorweeg," sê die Indeed- redaksionele span.
Die akademikus en outeur dr. Rafis Abazof sê daar is soveel definisies vir analitiese vaardighede as wat daar toepassingsareas is. "Soms is dit 'n vermoë om inligting te versamel, visualiseer en ontleed, die groter situasie of neiging agter die feite te sien. In ander gevalle is dit 'n vermoë om groot brokke inligting, of die 'groot prentjie', van 'n situasie te neem en dit te dekonstrueer om die besonderhede te identifiseer, sowel as die sistemiese neigings of skakels, wat hulle bymekaar bring."
Nou dat die algemene trekke van analitiese vaardighede vasgestel is, laat ons hulle verbeter sodat dit vir jou en jou werkgewer waarde het. Daar is 'n menigte wyses waarop dit gedoen kan word en nie een van hulle is buite bereik nie, maar dit sal ekstra moeite kos.
Eerstens, lees wyer en meer dikwels en luister na podsendings wat jou tot nadenke stem. "'n Uitstekende manier om jou analitiese vaardighede te begin uitbrei, is deur die krag van die geskrewe woord. Inderdaad, hoe meer jy jouself aan verskillende idees blootstel, hoe meer sal jy jou eie kognitiewe vermoëns vergroot," sê die loopbaandeskundige Joanna Zambas.
Maar, sê sy, om bladsye vinnig bolangs te lees, is niks werd nie. "Wanneer jy 'n boek, tydskrif of artikel lees, moet jy dink aan die hele plot, let op elke karakter in die storie en dink aan ander moontlike scenario's. Dit sal jou denke stimuleer en jou dwing om jou logika te toets en jou verbeelding uit te brei."
Sy beveel aan dat mens luister na podsendings soos Developer Tea, Broken Brain, Applying Awareness en TED Radio Hour. "Almal sal vir jou waardevolle wenke vir die stimulering van denke en die uitdaging van jou gedagtes en idees gee – wat jou uiteindelik sal help om jou verstandelike vermoë te versterk."
Om goeie vrae te vra, gaan hand aan hand met lees. Nuuskierigheid lei tot die ontdekking van verskillende standpunte en laat jou toe om jou eie en andere se menings meer krities te beskou. Terugvoer kan 'n nuwe antwoord lewer wat nie oorspronklik verwag is nie.
Om jou analitiese vermoë te verhoog, is dalk nie die moeilikste ding nie, maar dit is wiskunde. Volgens die Indeed-span behels wiskunde die sekwensiële oplossing van 'n vergelyking om by 'n antwoord uit te kom. "Omdat alle vorme van wiskunde hoogs logies is, is die opskerping van jou wiskundige vaardighede 'n uitstekende manier om jou analitiese vaardighede te verfyn."
Derdens, wees meer oplettend. Dit klink dalk simpel, maar in 'n wêreld propvol afleidings is dit 'n skaars vaardigheid. Dit laat ons toe om meer bewus te wees van hoe dinge werk en wisselwerk en om patrone te sien wat nie vir die haastige oog vanselfsprekend is nie.
Die eeue-oue spreekwoord van oefening baar kuns is perfek toepaslik op analitiese vaardighede. "Hierdie vaardighede moet deur middel van gereelde oefeninge ontwikkel word – van 'verstandspeletjies' soos Sudoku en skaak en rekenaarstrategiespeletjies, tot akademiese studies waar 'n student verskillende stukke inligting vir die identifisering van neigings en strategieë evalueer," sê Abazof.
Indeed Editorial Team, 10 Februarie 2021, "10 ways to improve your analytical skills", https://www.indeed.com/career-advice/career-development/improve-analytical-skills.
Joanna Zambas, 2 April 2021, "15 ways to improve your analytical thinking skills", https://www.careeraddict.com/5-surprisingly-simple-ways-to-improve-your-analytical-thinking-skills.
Rafis Abazov, 14 April 2021, "How to improve your analytical skills", https://www.topuniversities.com/blog/how-improve-your-analytical-skills.
World Economic Forum, 2020, "The Future of Jobs Report 2020", http://www3.weforum.org/docs/WEF_Future_of_Jobs_2020.pdf.